કુટુંબમાં કોઈ વાત પર મતભેદ કે ઝઘડો પેદા થાય ત્યારે ઘરનાં સંતાનો એના મૂક સાક્ષી બનતાં હોય છે. આની એમના પર સારી કે માઠી બંને પ્રકારની અસર થઈ શકે છે. બે વ્યક્તિઓ વચ્ચે વિવાદ થાય તેમાં કંઈ અસામાન્ય નથી. પણ બાળકોના દેખતાં તેનું કેવું પ્રદર્શન થાય છે, તેમ જ તેનો નિવેડો શી રીતે આણવામાં આવે છે તેના પરથી બાળકો અજ્ઞાતપણે ઘણું શીખી લે છે. પતિપત્ની વચ્ચે વિકરાળ ઝઘડો સંતાનોના દેખતા થાય છે ત્યારે બંને જણ પોતાના વાણી-વર્તન પરનો કાબૂ પણ તરત જ ખોઈ બેસે છે, પછી સમાધાન બાળકોની ગેરહાજરીમાં થતું હોય છે. ઝઘડા દરમિયાન બંને પક્ષ એકબીજા પર અણછાજતા આક્ષેપો કરવામાં કંઈ પાછી પાની કરતા નથી, જે એમની સામે રહેલું બાળક મૂક સક્ષી બનીને સાંભળતું રહે છે. ઉપરાંત બંને પક્ષ વચ્ચે વધતા-ઓછા વખત માટે અબોલા પણ થઈ જાય છે. આ દરમિયાન ઘરનું બાળક મુંઝાય છે, એની ચિંતા કરનારું વિભક્ત કુટુંબમાં કોઈ હોતું નથી. પાસપડોશ સાથે એવો સંબંધ આજના સોસાયટી કલ્ચરમાં રહ્યો નથી કે જેથી બાળક કોઈના ઘરે જઈને માબાપના ઝઘડાની તાણ હળવી કરી શકે. આ બધામાંથી બાળક કુટુંબજીવન, લગ્નજીવન અને સંબંધોની તાણ દૂર કરવા બાબતમાં પોતાના મનમાં નકારાત્મક ગ્રંથિ બાંધી બેસે છે. તરુણ વયનું સંતાન આવા સમયે પારાવાર પરેશાની ભોગવે છે. આની એના ભવિષ્યના સામાજિક જીવન પર માઠી અસર પડી શકે છે. આનો પતિપત્નીએ બારીક ખ્યાલ રાખવો જોઈએ. આપણે બાળકોના દેખતાં ગમે તેમ ઝઘડીએ અને છાનામાના બેડરૂમમાં સમાધાન કરી લઈએ એનો સંતાપ આપણાં સંતાનોને ભોગવવાનો આવે છે.